Kaozeal:Urzh an Erminig - Wikipedia\nKaozeal:Urzh an Erminig\nHa perak mont a Henri Kefeleg da Henri Queffélec 'ta ?!--Prieladkozh (kaozeal) 5 Ebr 2014 da 14:22 (UTC)\nChomomp gant Kefeleg mar plij deoc'h, med red e vefe krouin liammoù da Queffélec, rak nep lec'h all ne gaver e anv skrivet e stumm brezhonek : e Pariz e oa o chom ar skrivagner, ha biskoaz ne skrive e anv e brezhoneg.--Morgane44 (kaozeal) 5 Ebr 2014 da 15:04 (UTC)\nN'ouzon dare e pelec'h emañ ar wirionez er c'hraf-mañ. Ar pezh a zo mat, a-raok kregiñ gant ur pennad bennak da vat, eo gwiriañ hag-eñ ne vefe ket eus an titl anezhañ er pennadoù all dija. Krouet e oa bet ar pennad diwar-benn Urzh an Erminig gant Gwenn d'an 13 a viz Meurzh 2007, Henri Kefeleg bet lakaet ennañ raktal. N'emaon ket o lâret ez eo gwir bater met, marteze, e vefe mat goulenn gant an implijerien all pehini 'vefe ar gwellañ e-touez Henri Kefeleg, Herri Kefeleg ha bremañ Henri Queffélec ?--Prieladkozh (kaozeal) 5 Ebr 2014 da 15:39 (UTC)\nMa vefe dibabet Kefeleg, e vefe kemmet ivez anv ar vugale ? Anne Queffélec ha Yann Queffélec ? Biskoaz ne skrivont o anv e brezhoneg. Ne m'eus ket sonj e oa brezhoneger ar skrivagner, e holl levrioù oa bet embannet dindan an anv "Henri Queffélec". Ma oa bet skrivet pe troet e levrioù e brezhoneg dindan an anv "H.Kefeleg", dishenvel e vefe an traoù hervezon. Graet em boa mod-se hervez an implij (selon l'usage). Grit a hend-all, Grit ur "referendom" m'ho peus c'hoant, Goulenn digant ar re all a vefe mat a dra sur, n'on ket evit kas tabut bennak :) A galon --Morgane44 (kaozeal) 5 Ebr 2014 da 16:27 (UTC)\nN'eo ket klask tabut goulenn ali an dud: reolenn ar wikipedia eo. Ur reolenn all zo ivez : skrivañ an anv evel a gaver war al levrioù. Ar gaoz -se zo bet dija diwar-benn un den a vije bet anvet Jul Vern. Bianchi-Bihan (kaozeal) 5 Ebr 2014 da 16:31 (UTC)\nSed amañ ar pezh ho poa skrivet war ho Pajenn Implijer : Ur bern traoù am eus da zeskiñ evit kemer perzh en holloueziadur en un doare efedus; ho trugarekaat evit reizhañ va fazioù.. Tabut ne oa ket anv anezhañ tamm ebet em evezhiadennoù : kentoc'h ober deoc'h meizañ pegen frouezhus e c'hall bezañ kaout darempredoù eskemm gant an implijerien all, ha netra ken all. Ne rin ket ken 'ta.--Prieladkozh (kaozeal) 5 Ebr 2014 da 17:55 (UTC)\nHopala, n'eo ket aes en em gompren dre skrid. Kudenn ebet evidon. Trugarez deoc'h Bianchi evit ho respont. Nozvezh mat d'an holl.--Morgane44 (kaozeal) 5 Ebr 2014 da 19:03 (UTC)\nAdtapet diwar « https://br.wikipedia.org/w/index.php?title=Kaozeal:Urzh_an_Erminig&oldid=1564310 »\nKemmoù diwezhañ degaset d'ar bajenn-mañ d'an 5 Ebr 2014, da 19:03.


Kelc’hioù mein ar Lannig, Arzhon - Paysages de mégalithes\nKelc’hioù mein ar Lannig\nUn enezenn eus mor-bihan Gwened eo ar Lannig. Enni ez eus ur c’helc’h mein doubl, graet gant meurvein, dindan an dour evit ul lodenn anezhi.\nE-tal Gavriniz ez eus un enezennig ma kaver unan eus ar monumantoù anavezetañ eus mor-bihan Gwened : kelc’h mein doubl ar Lannig. Graet e vez alies « krommlec’hioù » (kelc’hioù mein-hir) eus an daou vonumant-se e stumm daou houarn kezeg.\nFurchet ha kempennet e oa bet al lec’hienn gant Z. ar Rouzig e penn kentañ an XXvet kantved. Kavet e oa bet eno un toullad mat a dammoù priaj (kiboù o zreid kleuz), hag a c’hallfe lakaat da soñjal e oa bet implijet al lec’h-se d’ober lidoù.\nEn deiz hiziv ne c’haller gwelet nemet al lodenn uhelañ eus ar c’helc’hioù mein. Dizoloet e vez al lodenn all pa vez izel ar mor. Evit an eil c’helc’h mein, chom a ra bepred dindan an dour. Kement-se a ziskouez sklaer a-walc’h penaos eo savet live ar mor abaoe an Neolitik.\nUl lec’h prevez eo an enezennig-se, hag ur mirva evit an evned. Setu ez eo difennet mont enni. Koulskoude e c’hallot gwelet anezhi diwar Gavriniz pe diwar ar mor.


Gesaleg - Wikipedia\nGesalec a voe roue ar Vizigoted adal 507 betek 511. Ur mab bastard d'ar roue Alarig II e oa.\nPa voe lazhet ar roue Alarig en Emgann Vouillé, e 507, gant ar Franked, ne oa e vab Amalarig nemet ur bugelig c'hoazh. Gesalec neuze an hini a voe dilennet da roue. Kenderc'hel a reas gant ar brezel a-enep ar Franked, hogen faezhet e voe, hag aloubet e voe e gêr-benn Toloza.\nGoude ma oa bet aloubet Narbona gant ar Vurgonded e repuas ar Vizigoted en Iberia ha d'o sikour ez eas Teodorig Veur, roue an Ostrogoted (Goted ar reter), diazezet en Italia.\nE 511 e voe kaset kuit gant Ibbas ha tec'hel a reas da Afrika ma esaeas kevrediñ gant ar Vandaled. Ne zeuas ket a-benn, avat. Goude-se ec'h aloubas Iberia eus Akitania met faezhet ha lazhet e voe gant arme Ibbas e 513.\nAlarig II Roue ar Vizigoted\n(507-511) War e lerc'h :\nAdtapet diwar « https://br.wikipedia.org/w/index.php?title=Gesaleg&oldid=1597934 »\nDernière modification le 28 Her 2014, à 07:45\nKemmoù diwezhañ degaset d'ar bajenn-mañ d'an 28 Her 2014, da 07:45.


Enklask ammoniak, lodenn 2 - Industrielerien ha strollegezhioù o c'hoari da-vat evit an amoniak - Splann ! | ONG d'enquêtes journalistiques en Bretagne\nLodenn 2 : Industrielerien ha strollegezhioù o c’hoari da-vat evit an amoniak\nDaoust d’an dañjerioù evit yec’hed al labourerien, an dud diwar-dro hag an en-dro e tremen Breizh hebiou d’an dalc’h stag ouzh an amoniak. Disteraet gant ar strollegezhioù ha bed ar gonezvouederezh ec’h a ar skarzhañ NH3 war washaat a-blasoù. Ha gwashañ tra e vez sikourioù publik bras d’ar saotrerien vras, darn anezhe e-maez lezenn.\nTapet bern arc’hant publik gant darn eus an embregerezhioù saotrus kenañ gant amoniak.\nKumuniezh kumunioù ‘zo a ra a c’hontrol-mik eus ar pezh a vez goulennet gant sturiad Europa da geñver saotradur an aer.\nRaktresoù boued ha bevañs braz a lako ar saotradur da vont war washaat e Breizh, daoust da alioù Pennadurezh an Endro.\nEmbannet d’ar 14/06/2021\ngant Yann-Malo Kerbrat\nBreizh, ar vro a zilaosk ar muiañ a amoniak e Frañs\nBreizh eo ar vro a zilaosk ar muiañ a amoniak e Frañs. Pep kelc’h a ziskouezh ar c’hementad dilaosket a zo bet disklêriet e 2019 gant an embregerezhioù labour-douar hag an uzinoù (ar re a zo renablet e sturiad IED). El labour-douar, n’eus nemet ar magerezhioù moc’h gant ouzhpenn 2000 loen, hag ar c’hludier gant ouzhpenn 40 000 a blasoù. Da lâret eo ‘zo un diouer a ditouroù memes tra, ne weler ket ar c’hementad a vez dilaosket en holl : an antantoù bihanoc’h hag ar re zindan 10 tonenn a amoniak ne vezont ket kemeret e kont amañ. Ha lod a uzinoù n’int ket evit doujañ diouzh ar reolennoù, o chom hep disklêriañ pep tra, e-giz ar pezh a lenner en hon enklask.\nAn embregerzh kimik Yara e Mouster al Loc’h n’emañ ket war ar gartenn ivez. Mann ebet, setu ar pezh a zo bet disklêriet ganti e 2019. Koulskoude eo 161,8 a donennoù hag a oa bet dilaosket ganti (keitad) bep bloaz etre 2003 ha 2018… da lâret eo kalz muioc’h eget pep kelc’h a zo war ar gartenn.\nGwelet e vez ivez ar pezh a vez dilaosket dre gumuniezh kumunioù, hervez ar renabl labour-douar. Eus an tems, an dourc’hanvouez hag an teil e teu an amoniak-se dreistholl. Mod-all, gant an titouroù Copernicus e vez diskouezhet ar c’hementad a amoniak en aer er prantad 15 a viz Meurzh-15 a viz Even 2020, pa oa bet tizet ur saotradur uhel a rannigoù-munud… e pad mare ar c’henfinañ.\nSellet er skramm a-bezh\nPesked marv a-vil-vern, o c’horf en aer, war-neuñv en dour lous-teil. D’an 2 aviz Ebrel 2021 e oa bet saotret ar Peñzez, ur stêr e Bro-Leon gant un distaol teil dre aksidant, o tont eus un atant industriel. Skoet ar besketaerien, an dud diwar-dro ha naturelourien gant se. Mont a ra an degouezh da-heul un hir a listennad a stêrioù bet saotret daonet gant an amoniak. Un toullad mizvezhioù a-raok se eo ar Stêr-Aon, a oa bet skoet gant 400 000 litrad dilaostajoù o tont eus ur metanizer. Kement a amoniak a oa ken e oa chomet 180 000 a dud hep dour eus ar c’hog e-pad 5 devezh. War wel emañ sort degouezhioù met dre se ne vez ket gwelet reoù all, evel e Sant-Maloù, m’o devoa an dud alanet aer louzet gant amoniak e-pad 15 vloaz kazi sur (da lenn en hor pennad diwar-benn an Timac, pennad diwezhañ an heuliad).\nDaoust d’an traoù lakaet e plas e live ar Stad a-benn bihanaat an amoniak eo an hent kontrol an hini zo tapet e Breizh. Stalioù-yer ha kreier-moc’h ezdouar, stankoc’h-stankañ, metanizaat a-live an industriezh (bezañ zo ar metanizaat un teknologiezh da broduiñ energiezh diwar difankadennoù al loened)… Dalc’het e vez gant ar saotrañ, gwashoc’h-gwashañ a-blasoù, ha mont a ra ar strollegezhioù hebiou d’ar skoilh.\nSikourioù publik bras da saotrerien vras…\nAn uzin Biogaz Kastellin, perzh er stroll Engie, an hini zo atebeg eus saotradur ar stêr-Aon en hañv 2020, daou vloaz hepken goude bezañ bet digoret. Evit bezañ lañset e oa bet degaset arc’hant publik. 900 000 € digant an Ademe, 797 950 € digant Ajañs an Dour, 150 000 € digant Kuzul Departamant Penn-ar-Bed. E bro Leon emañ an SA Kerjean, ar menaj industriel kaoz da distruj ekosistem ar Peñzez, e-mesk ar pemp lec’h ma vez skarzhet ar muiañ a amoniak e Breizh. Hag unan eus ar feurmioù sikouret ar muiañ gant ar PAC (politikerezh boutin al labour-douar) : 98 000 € a sikourioù e 2019. En ur c’hoût zo un 60 % eus al labourerien-douar o c’hounit nebeutoc’h evit 20 000 € bep bloaz.\nEn Treoù-Leon e oa bet saotret spontus stêr Daoulaz gant 200 000 litrad hañvouez o tont eus an EARL Keropartz e 2019. Pa oa ur prosez da vezañ evit ar goañv eo bet Olivier Allain besprezidant ar rannvro e karg eus al labour-douar ha war ar renk evit an dilennadegoù rannvro war listennad LREM ar besprezidant bet Thierry Burlot, er menaj ha graet meuleudi dezhañ. 50 000 € a yalc’hadoù zo bet degaset d’an EARL.\nKumuniezhioù kumunioù zo a vez dreist ar re all evit a sell ar souten da stalioù riskloù bras enne a skarzhañ amoniak betek re. Gant hini Loudieg da skouer zo bet votet goude tabut bras 178 500 € d’ur raktres pevar metanizer, ar re-se o vezañ arc’hantet kalz gant ar Stad dija. Gwashoc’h c’hoazh : harpañ a ra LLDC Algae, ar vrasañ stal da c’hounit mikrovezhin en Europa, gant 130 000 € dre un urzh-prenañ en anv ar c’hempouezañ el labour-douar. Hogen eo paket LLDC Algae en aferioù justis evit bezañ distrujet tachennoù gleb pe savet traoù hep aotre. Ouzhpenn-se e oa bet lakaet dindan evezh gant ar prefeti e miz Eost 2020 evit bezañ meret al lostajoù desevel en ur mod euzhus : steuñv skuilhañ ebet, fozadoù dour-teil a vez o tiverañ en endro…\nStrollegezhioù a ya en tu-enep d’ar pezh aliet a-live ar Stad\nStudiet don hon eus raktresoù kempenn ar vro savet gant ar strollegezhioù, hag int a-gostez d’an ezhommoù bras. Bepred eo se a zeu war-wel e studi an alioù rentet er mizvezhioù diwezhañ gant ar Bodad Rannvro Aotrouniezh an Endro (MRAE), ur servij melestradurel publik e karg da reiñ e ali war sort dielloù.\nEr steuñv Hin, Aer, Energiezh (PCAET) e Leñv Arvor Kumuniezh e embann an MRAE penaos « n’eus lakaet pal ebet evit a sell ar bihanaat skarzhañ dioksid soufr, danvez organek hag amoniak, pezh zo un diouer en derc’hel kont eus an ezhommoù broadel zo da nebeutaat an danvezioù saotrus-mañ ». Koulskoude he deus ar vro da welet gant ar raktres da sevel daou vetanizer e Plouc’ha (Aodoù-an-Arvor).\nE bro Leon emañ an MRAE o’n em c’houlenn war kalite ar PCAET evit an endro e Lesneven Aodoù ar Mojennoù. « Memestra zo d’en em c’houlenn gant ar pal nebeutaat an dileuskel amoniak, pell dindan ar palioù broadel ha rannvroel, rakkar amañ zo eus unan eus ar skoilhoù pennañ er vro. » Ha kement all e PCAET an amezeien, bro Hirwazh Kumuniezh. Ar « Steuñv Kevanlen tiriadel » (Scot) e bro Gwengamp n’eus ennañ netra tout evit a sell kalite an aer. Hag e tolpad kêrioù Felger, m’emañ ar produiñ amoniak a 35 % en tu all d’ar geidenn e Breizh, ne vez ket displeget dre ar munud er PCAET petra eo orin an danvezioù saotrañ en aer, na penaos ober evit lakaat bihanaat anezhe kennebeut all.\nHag evit rannvro Breizh, a zo o sevel he frogramm Feder (Fontoù Europat evit an Diorren Rannvroel) hag FSE (Fontoù Sokial Europat) evit ar bloavezhioù 2021-2027, zo rebechet gant an MRAE « un doser hag a embann n’eus ket a skog war an endro gant ar fedoù-se, un arguzenniñ graet prim ken ha ken ». Ha se evit a sell an amoniak o nijal kuit peurgetket, un dra n’eus ket dalc’het kont anezhañ da vat, hervez an MRAE.\nDeomp da c’houzout n’eus bet degaset respont ebet en doserioù emaomp a-baouez menegiñ (n’eo ket ret d’ar strollegezhioù hen ober), nemet evit bro Gwengamp, met respont ebet evit a sell an danvez saotrañ an aer. Evit ar bras eus an doserioù all emaint c’hoazh war sevel hag enklaskoù publik war ober pe da zont.\nRaktresoù ac’h a da washaat an dileuskel NH3\nStudiet pizh e vez ivez gant an MRAE ar skog war an endro degaset gant ar re e-soñj da zigeriñ menajoù pa vezont bras a-walc’h da vezañ klaset dañjerus evit an endro (ICPE), ha dindan ur redi da vezañ aotreet. Ar re vrasañ ’ta. Pa vez kistion da vrasaat stalioù desevel moc’h pe staliañ metanizerioù e vez lakaet e ali e doser an enklask foran. Un ali kuzuliañ tra ken.\nN’eus nemet teurel ur sell war avizoù Aotrouniezh an endro e Breizh a-hed an daou vloavezh diwezhañ evit en em rentañ kont eo dister diwall an amoniak… « Ur sapre skog zo gant an amoniak dilaosket diwar al lec’h desevel loened, pe vefe en e stumm aezhenn pe vefe er c’houezhadennoù e stumm azot pellik pe pellikoc’h. Se ne vez ket studiet a-walc’h », a glemm ar servij melestradurel en e aviz evit a sell sevel ur stal-yer er Yeuc’h, e Kerne Izel. « Diwall kalite endro an dourioù n’eo ket gwarantet a-walc’h abalamour na vez ket dalc’het kont eus ar c’houezhadennoù azot diwar amoniak. »\nKement all a vez klevet evit a sell brasaat ur vagerezh voc’h e Pluvaodan (Aodoù-an-Arvor). « N’eo ket dielfennet a-walc’h skog ar c’houezhadennoù azot war an endro naturel en doser, en ur zalc’hen kont eus ar menajoù diwar-dro ivez. » E Brengoloù (22) zo embannet kement all gant an MRAE c’hoazh, diasur an traoù abalamour d’an diouer a studioù ha d’ar re a amoniak produet, ar wezh-mañ evit ur raktres brasaat ha bodañ krevier-moc’h. Ha da glozañ : « Ne respont ket studi ar skog war an endro bet kinniget d’ar redioù lakaet e kod an endro, ha n’eus ket aze eus ur gwir briziadur diwar-benn an endro. »\nHa sur zo tapet skouerioù arouezius gant ur seurt ali ivez, evel ar raktres da sevel ur stal-yer 120 000 penn enni e Laoulan e bro Bourlet (Morbihan). Sklaer eo ali an MRAE ken eo sklaer evit ur gludeg a vefe enni betek 22 pe 30 yar dre vetrad karez : « Ar skogoù a c’hell bezañ gant an talariñ pe an dilaoskadennoù ha kouezhadennoù amoniak en aer ne vezont ket dielfennet. […] Ar skogoù diwar se war an endro ne vezont ket studiet. »\n« Daoust hag e c’hell padout gant an doareoù-mañ d’ober ? »\nEn Breizh emañ an hanter eus ar stalioù desevel loened dindan reoliadur an ICPE (sellet ouzh kartenn an ICPE e Frañs). Diwar se eo splann e vez uhel-mat al liveoù a amoniak dilaosket war an dachenn, eme an MRAE evel e Landunvez ma zo goulennet eeunaat ur menaj desevel moc’h unnek mil loen ennañ. Un dra « n’eus ket da vezañ disteraet », evit an Aotrouniezh evit an endro. « Ar riskloù en ur verniañ efedoù an holl feurmioù diwar-dro ne c’hell ket bezañ lâret da vezañ izel, er c’hontrol d’ar pezh zo lakaet en doser. » Emañ Landunvez e bro Leon, ur vro m’eo stank an dileuskel amoniak, gwashoc’h evit e lec’h all (sellout ouzh hor c’hartenn). Ha seul taol e vez kistion eus ar berniañ-mañ etre an holl feurmioù, e pep aviz studiet gant hor c’hazetennerien.\nSARL Avel Vor e Landunvez – Gwel Loarel : Ar skol, tachenn-c’hoari ar vugale hag ur c’harter annez savet da 200 metrad eus poulloù-hañvouez (tapadenn-skramm Google maps).\nEr Yeuc’h, hervez an MRAE, « n’eus ket dalc’het kont en doser eus ar berniañ dilaoskadennoù asambles gant ar feurmioù desevel loened diwar-dro, ha koulskoude emaint stank tri c’hilometrad war-dro d’al lec’ […]. Ar berniañ ha meskaj a demzoù en aer war-dro d’an traoñiennoù, ha da gentañ gant an atant e-tal kichen, a vez lakaet er-maez, hep tamm displegadenn ebet. » Evit brasaat ar c’hraou-moc’h e Brengoloù n’eus ket bet kaoz eus ar berniañ dilaoskadennoù amoniak en aer ivez, daoust ma zo eizh feurm desevel loened klaset ICPE war-dro. Gwir an dra n’eo ket aezet-kaer priziañ an efedoù-berniañ-mañ. Dizanavez a-walc’h eo ar c’houezhadennoù azot, ha dizingal ar muzulioù amoniak en aer e Breizh.\nOuzhpenn-se e vez start-mat goût sifroù an dileuskel amoniak dre venaj digant ar servijoù melestradurel. Goloiñ ar fozadoù hañvouez, implijout gouzer gwelloc’h, magañ al loened gant traoù all… Strivoù a vez graet gant ar re o tougen raktresoù feurmioù desevel loened klaset ICPE a-benn derc’hel kont eus an amoniak en o studioù a skogoù. Met ha pa vijent o toujañ d’ar reoliadur e vez gwashaet ar riskloù a saotradur lec’hel gant ar bodañ pe brasaat menajoù hag ar raktresoù nevez. Keuz he deus Aotrouniezh an Endro e Breizh na vefe ket sellet ouzh ar studioù skogoù er feurmioù-se met eus tu ar reolenn, ha n’eo ket gant al lojik disteraat an noazout d’an endro.\nUr skoilh c’hoazh : muzulioù zo a vez gwelet evel talvoudus gant bed al labour-douar na vezont ket lakaet e pleustr, abalamour d’ar c’houst anezhe. Gwir eo kement-mañ evit ar stal-yer e Laoulan, e-lec’h na vefe ket staliet a ostilh da buraat an aer da skouer.\nHa darn all ha na zeuont ket a-benn da chom dindan al liveoù aotreet a dap digant ar prefeti e vefe direizhet d’ar reolenn evite pa soñj gante n’hellont ket ober gant an teknikoù gwellañ zo… dre ma vezont re ger ! Gwir eo se e Brengoloù.\nDa lâret eo kazi sur ne vefe ket trawalc’h a c’hounidoù evit menajoù bras zo ma vefe lakaet pep tra a c’hellfe bihanaat an dilaoskadennoù a amoniak e pleustr. Met hervez ur c’homiser enklasker emañ an dalc’h en a-raok : a-raok kavout ostilhoù da nebeutaat ar skogoù fall, « e pep priziadur war an endro e vez ranket diskouez e vez bet graet pep tra da dremen hep na vefe anezhe. Ar pezh na vez ket graet. Lâret ’vo : “graet zo eus ar gwellañ, ’hend all ’vo graet freuz-stal”. Ya, met n’eo ket un arguzenn war dachenn an endro ! Ma rank an ezhomm a gevezusted kas betek traoù dañjerus evit an endro evel zo bet, evit ar yec’hed pe ar vro, petore amzer da zont evit an doare labour-douar-mañ ? »\nNe vez redi ebet diwar ali an MRAE, met ret e vez d’ar re o tougen raktresoù respont dezhañ. Peurliesañ en em ziskargont en ur lâret e toujont d’ar reolenn, evel darn eus ar skouerioù meneget amañ. Alies avat evit a sell an amoniak e respontont hebiou. Da skouer gant ar menajer e Brengoloù, amezeg anezhañ da eizh tachenn klaset ICPE. Evitañ « n’eus ket a efedoù berniet splann ». Met war un dro e asant e-unan penaos « dre ziouer a ditouroù ouzhpenn eo dibosupl muzuliañ an efedoù berniet er feurmioù-mañ » !\nEn desped d’an enklaskerien war ar medisinerezh hag a embann muioc’h-mui war an dañjerioù evit ar yec’hed e talc’h an hini zo o kas ar raktres e Laoulan gant e soñj, « diwar-benn an amoniak e c’heller lâret krenn n’eus ket a riskloù evit yec’hed an dud ». D’ar raktres-mañ, talet outañ, eo 50 000 € zo da vezañ degaset gant ar rannvro. Hag ouzhpenn ur souten arc’hant zo dezhañ : e-kerzh an enklask publik e oa bet lakaet un aviz a-du gantañ gant besprezidant ar rannvro e karg eus al labour-douar Olivier Allain. « N’on ket evit krediñ, eme hor c’homiser enklasker test. Kement-mañ zo lakaat gwask war ar c’homiser enklasker, splann an dra ! » Ha n’emañ ket e-unan : Kaset zo souten d’ar raktres gant an FDSEA, prezidant ar c’huzul-departamant, François Goulard (LR), maer ar gumun ha darn eus besprezidanted Kumuniezh ar Roue Morvan ivez…\nKevrannek eo ar rannvro e-tal industrielerien\nE Breizh zo diorroet ur strategiezh souten gant ar strollegezhioù, met en tu-hont da se ur strategiezh diorren filierenn ar gounezvouederezh war hir dermen, an hini a zegas ar muiañ a bostoù-labour er rannvro. Gant se e vez klasket degas nerzh d’an stalioù bras hag a zilaosk kalz a amoniak. Dre se zo ur gazoduk tost da gant kilometrad anezhañ da vont eus Pleiben da Bleuwigner. Ar pal eo suraat ar pourvezañ gaz e Breizh… Met n’eo ket ’walc’h se, staget e vefe outañ ur 124 bennaket a vetanizerioù nevez ivez ! Ostilhoù a zegas goulennoù diwar-benn an amoniak c’hoazh. Gant rannvro Breizh hag an Ademe eo bet harpet ar metanizaat dre veur a yalc’had arc’hant.\nMet ar pep heverkañ eo ar sammad bras-daonet a arc’hant bet postet gant ar rannvro e kevala embregerezhioù industriezh al labour-douar. 2 vilion a euroioù eo al lodenn he deus degaset en SAS Yer Breizh, a vez lazhet gantañ 340 000 a yer e Kastellin bemdez. Kevrannek eo ar rannvro hiviziken, just evel LDC pe ar Saoudian Almunajem, hag ivez Terrena pe Eureden. Un taol kentañ evit ur rannvro e Frañs, lañset dindan ren Loig Chesnais-Girard (PS), war ar renk da vezañ addilennet. Prometet zo 20 milion a euroioù evit souten filierenn ar yer, a zegas 19 % eus an dilaoskadennoù amoniak, hervez kambr labour-douar Breizh.\nHa ne chom ket pell eus ar c’hoari unan eus ar re vrasañ er bed ekonomikel e Breizh, ha bed an gounezvouederezh. Savet eo bet Eureden diwar ar bodañ etre Triskalia ha D’Aucy. Ha lorc’h enne oc’h embann « en tu all d’ur milion a vetradoù karez a stalioù-yer e Breizh » ha 650 lec’h da zesevel moc’h. Degaset he deus rannvro Breizh 5 milion a euroioù da vont da gevranneg. Trawalc’h da gaout aon na vefe ket sklaer an darempredoù etre politikerezh ar rannvro hag industriezh al labour-douar… diwar-goust kalite aer ar Vretoned.\nLodenn 3 – Temz hag amoniak masklet e Sant-Maloù\n← Enklask ammoniak, lodenn 1 : E Breizh emañ an amoniak o lazhañ didrouz Enklask ammoniak, lodenn 3 - Temz hag amoniak masklet e Sant-Maloù →


The Celtic Social Club hier au Festival interceltique de Lorient\nAccueil / Degemer / Actualités\n26 juillet 2017\tÀ la Une, Actualités, International 0\nDibunadeg ar 14 a viz Gouere\n14 juillet 2017\tÀ la Une, Actualités, France, Politique, Société 0\nHiziv e oa bet un nebeud rejimantoù eus arme Bro-C’hall o tibunañ e straedoù Pariz evel bep bloaz. Krouet e oa bet un dibunadeg-mañ e 1880 gant an Trede Republik. D’ar memes mare e voe bet divizet e vefe ur gouel broadel hag ur c’han broadel. Pal an Trede Republik ...\nReiñ e wad : ezhommoù e-leizh atav\n12 juillet 2017\tÀ la Une, Actualités, France, Santé 0\nGwelet a reer er skinwel pe klevout a reer er skingomz kemennadennoù savet gant Diazezadur Frañs evit ar gwad evit gervel an dud da reiñ o gwad. Ezhomm a zo forzh pegement ha mallus eo. Ma ne ’z a ket gwelloc’h a-raok fin an hañv e vo diaes pareañ ar ...\n4 juillet 2017\tÀ la Une, Actualités, Bretagne, Culture, Finistère 0\nAn Nodosaor e Koad ar C’housk\n27 juin 2017\tÀ la Une, Actualités, International 0\n110 milion bloaz o hunvreal. E 2011 e oa kavet gant ur mengleuzier eoul e Bro-Ganada kelan un dinosaor a veve 110 milion bloaz ’zo, e-kreiz ar C’hretase. E miz Mae ar bloaz-mañ, goude c’hwec’h bloavezh ha 7000 eurvezh a labour kalet da zielfennañ ha da c’hlanañ ar c’horf, prest ...\nFéile na Gealaí : an iwerzhoneg, bev ha yaouank\n22 juin 2017\tÀ la Une, Actualités, International 0\nDerc’hel a rajed e Gaeltacht Ráth Chairn (Kontelezh an Mhí, Iwerzhon) etre ar 16vet hag an 18vet a viz Mezheven eil Féile na Gealaí (“Fest al Loar”), ur gouel sonerezh gouestlet d’an iwerzhoneg. Tud yaouank a bep korn eus a Vro-Iwerzhon, hag ur strollad tud eus a Vro-Skos, en em ...\nUn anv nevez evit Parlamant Kembre\n15 juin 2017\tÀ la Une, Actualités, International, Politique 0\nChañsoù ’zo evit ma vefe cheñchet anv Breujoù Bro-Gembre. Ar Vodadenn Vroadel evit Kembre ez eo betek-henn (The National Assembly for Wales e saozneg). A-drugarez d’an 2017 Wales Act he deus ar Vodadenn ar galloud da cheñch hec’h anv hec’h-unan. Ha n’int ket seizhdaleet evit hen ober. Ur vouezhiadeg zo ...\n14 juin 2017\tÀ la Une, Actualités, International 0\nDerc’hel a rejod dilennadegoù hollek ar Rouantelezh-Unanet d’an 8 a viz Mezheven. Sañset ne vije ket dilennadegoù mod-se a-raok 2020, hogen divizout a reas Theresa May, kentañ ministrez ar RU, aozañ dilennadegoù abretoc’h da greñvaat he reizhegezh da sturiañ ar Vro war hent ar Brexit – pezh n’eo ket aes ...\nPremier discours en mohawk au parlement du Canada\n4 juin 2017\tÀ la Une, Actualités, Culture, International, Politique 0\nEn ce début du Mois national de l’histoire autochtone, le député libéral Marc Miller a prononcé un bref discours en kanien’kéha, langue mohawk du territoire Montréalais. M. Miller étudie depuis un an cette langue réputée très difficile. Son geste a été salué par divers représentants des communautés autochtones mohawk, qui ...\nEmglevioù Pariz : Nicaragua n’en doa ket sinet\n2 juin 2017\tÀ la Une, Actualités, Écologie, International, Politique 0\nTaol-kurun dec’h da noz p’en doa disklêriet Donald Trump e tennfe ar Stadoù-Unanet diouzh Emglevioù Pariz, emglevioù evit gwareziñ an endro ha mirout ouzh ar cheñchamant hin. Un taol fall, digomprenabl, heugus ha feukus eo. Evit ar wech kentañ en istor e oa bet sinet un emglev gant 195 broad ...


Saundersfoot zo ur gêriadenn hag ur porzhig eus Kembre, e gevred Sir Benfro. Emañ e-kichen Dinbych-y-Pysgod, er biz d’ar gêr-se, ha bez’ eo unan eus al lec’hioù eus Kembre a sach ar muiañ a douristed e-pad an hañv. Brudet eo an traezhennoù kaer a zo eno, war aod Bae Caerfyrddin.\nE 1829 e voe savet ur porzh evit gallout kas an antrakit (glaou kalet) eztennet e mengleuzioù ar c’hornad. Mont a reas al labour mengleuziañ-se da get e deroù an XXvet kantved.\nDre an hent-houarn e krogas kalz a dud eus kornioù-bro greantel Su Kembre ha Kornôg Bro-Saoz da zont da Saundersfoot da douristañ ha kreskiñ kalzik a reas ar gêriadenn en XXvet kantved. Emañ Saundersfoot e-barzh Park Broadel Arvor Penfro ha tremen a ra Gwenodenn Arvor Sir Benfro dre ar gêriadenn ivez.\nEr Grennamzer e oa un anv kembraek gant ar gêriadenn, a oa Llanussyllt, aet da St Issels e saozneg, diwar anv ar sant enoret en iliz-parrez.\n↑ Implijet ken diwezhat hag an XIXvet kantved hervez a lenner en Imperial Gazetteer of England and Wales gant John Marius Wilson \nAdtapet diwar « https://br.wikipedia.org/w/index.php?title=Saundersfoot&oldid=1558934 »\nKemmoù diwezhañ degaset d'ar bajenn-mañ d'an 8 Meu 2014, da 08:11.


Sistersianed - Wikipedia\n(Adkaset eus Sistersian)\nLevraoueg Abati Cîteaux, abati kentañ ar Sistersianed\nRivinoù Abati Tyndyrn, unan eus abatioù sistersian Kembre\nUrzh ar Sistersianed (Ordo cisterciensis e latin) zo un urzh menec'h ha leanezed eus an Iliz Katolik Roman, a voe savet en XIvet kantved. Savet e voe gant Robert Molesme, ur abad genidik eus Champagn, a oa manac'h gant ar Veneadiz, hag a glaskas kempenn reolenn sant Benead. Abati Cîteaux e Bourgogn e oa abati kentañ an urzh-se ha roet he deus hec'h anv d'an urzh : eno, e dibenn an XIvet kantved, e voe savet ar reolenn nevez gant sant Robert.\nGant sant Bernez Clairvaux (1090-1153) e voe diorroet kalz an urzh nevez en XIIvet kantved. D'ar mare-se en em ledas an urzh dre Europa a-bezh ha savet e voe abatioù e meur a vro. Er XVIIvet kantved e voe rannet Urzh ar Sistersianed e daou urzh nevez, hag an hini vrasañ anezho eo urzh an Drapisted.\nE-touez an abatioù savet gant Sistersianed e Breizh e c'haller menegiñ Abati Itron Varia Bear, Abati Itron Varia Koadmalouen, Abati Itron Varia ar Releg, Abati ar Joa e Kempenieg.\nAdtapet diwar « https://br.wikipedia.org/w/index.php?title=Sistersianed&oldid=1637114 »\nKemmoù diwezhañ degaset d'ar bajenn-mañ d'an 13 Ebr 2015, da 23:53.


Lorenzo il Magnifico - Wikipedia\nLorenzo de' Medici, a lavarer anezhañ Lorenzo il Magnifico (Laorañs ar Meurdezus) ivez, a oa ul lenneg hag un diplomat eus Firenze, ganet er gêr-se d'an 1 a viz Genver 1449 ha marvet eno d'an 8 a viz Ebrel 1492, a renas kêr Firenze e dibenn ar XVvet kantved.\nNatura non produrrà mai più un simile uomo, Caterina Sforza.\nLorenzo de' Medici, Canti Carnascialeschi, Canzona di Bacco.\nLorenzo de' Medici en yaouank (Benozzo Gozzoli, Cappella dei Magi)\nLorenzo de' Medici (er c'hreiz), Domenico Ghirlandaio, Cappella Sassetti, iliz ar Santa Trinita, Firenze.\nNiz e oa da g-Cosimo de' Medici, a veze graet il Vecchio anezhañ hag a oa diazezer an dierniezh Medici. Mab e oa da Piero di Cosimo de' Medici ha da Lucrezia Tornabuoni. A-raok dezhañ sammañ war e chouk renerezh kêr Firenze en doa bet tro da ziskouez e ampartiz evel diplomat da geñver kannadiezhioù da Napoli, Roma pe Venezia.\nPoltred Lorenzo il magnifico\nDelwenn Lorenzo de' Medici, er Galleria degli Uffizi\nPoltred lorenzo, gant Vasari.\nE 1468, gras d'e vamm Lucrezia Tornabuoni, e voe dimezet da Clarice Orsini. Er bloaz war-lerc'h e voe graet an eured. Tri mab o doe (Piero, Giovanni (a voe pab Leon X), Giuliano) ha peder merc'h ( Lucrezia, Maddalena, Luisa ha Contessina).\nAr c'hentañ Medici e voe da zimeziñ d'ur plac'h eus an noblañs. Evel-se e voe skoulmet un emglev etre an tiegezhioù Medici hag Orsini a vo an alc'hwez a zigoro an nor da limestra ar gwiskamant kardinal d'e vab Giovanni.\nPa varvas e dad e 1469, hag eñ 20 vloaz a boan, e kemeras ar galloud e Firenze, a-gevret gant e vreur Giuliano.\nGiuliano a laoskas buan ar renerezh gant e vreur henañ, gouestoc'h egetañ. Etre 1469 ha 1472 e reas un adaozañ da ensavadurioù ar stad evit kompezañ an tabutoù a save etre an tiegezhioù uhel ha dont a reas da vout an hanterour meur evit diskoulmañ ar c'hudennoù a save en aferioù a diegezh. Gant daskemmoù bihan ee bonreizh ar gumun e kadarnaas e c'halloud hep koll asant ar bobl.\nLorenzo, Villa di Careggi\nGoude mougañ emsavadegoù Prato ha Volterra, e-pad dek vloaz kentañ e ren, e rankas ar vreudeur Medici talañ ouzh tagadennoù deuet eus an tiegezhioù bras all, ha da gentañ-penn hini an tiegezh Pazzi, a voe e penn an irienn anavezet evel Irienn ar Re Pazzi, aozet da lazhañ ar vreudeur.\nD'ar 26 a viz Ebrel 1478, p'edont o selaou an oferenn en iliz-veur Firenze e voe arsailhet an daou vreur. Giuliano a voe lazhet gant ar goprklezeour Bandini, ha Lorenzo, gloazet a-boan, a deuas a-benn da gavout repu er sakristiri, gant skoazell mignoned, en o zouez Poliziano. Lorenzo a oa dic'hloaz ha divac'hagn a roas urzh da grougañ an iriennerien ouzh prenester e balez.\nLenneien hag arzourien a gave un den brokus, speredek ha degemerus, ma voe lesanvet Magnifico. E-touez an dud a zeskadurezh a zaremprede e lez e oa : Pico della Mirandola, Marsilio Ficino, Angelo Poliziano ha Luigi Pulci.\nGwellañ livourien an amzer Antonio Pollaiolo, Filippino Lippi ha Sandro Botticelli, a labouras evitañ, hag ivez ar c'hizeller Andrea del Verrocchio hag an tisavour Giuliano da Sangallo.\nE bloavezhioù diwezhañ e vuhez avat e troas trenk an traoù gant Girolamo Savonarola a damalle dezhañ breinañ republik kristen Firenze gant an arz hag an doareoù-bevañ pagan.\nEurediñ a reas, d'ar 4 a viz Mezheven 1469, da Clarice Orsini ha nav bugel o devoe. Darn anezho a voe bras o levezon en istor Firenze ha hini Italia an Azginivelezh.\nGanet er bloavezh\nMarvet er bloavezh\nLucrezia 1470 1553 Pried da Jacopo Salviati\nDaou c'hevell dizanv 1471 1471 Marvet nebeudik goude bout ganet\nPiero 1472 1503 Aotrou e Firenze, pried da Alfonsina Orsini\nMaddalena 1473 1528 Pried da Franceschetto Cybo\nGiovanni 1475 1521 Kardinal, ha pab Leon X\nLuisa 1477 1488 Pried e oa da vezañ da Giovanni il Popolano, mervel a eure en-krennardenn\nContessina 1478 1515 Pried da Piero Ridolfi\nGiuliano 1479 1516 Dug Nemours, pried da Filiberta di Savoia\nOpere,"Scrittori d'Italia" .\nOberennoù Lorenzo de' Medici.\nAdtapet diwar « https://br.wikipedia.org/w/index.php?title=Lorenzo_il_Magnifico&oldid=1848598 »


Otto Günsche (24 a viz Gwengolo 1917 e Jena - 2 a viz Here 2003 e Lohmar) a oa ur Sturmbannführer (komandant) SS tost ouzh Adolf Hitler. Gantañ eo e c'houlennas Hitler ma vefe distrujet e gorf goud e emlazh. Günsche a guitaas ar Führerbunker d'an 30 a viz Ebrel 1945, goude bezañ devet korf Hitler ha hini Eva Braun e liorzh ar c'hañsellerdi. Tapet e voe gant soudarded an Arme Ruz.\nDieubet e voe e 1956 hag e tistroas da Alamagn, ma varvas abalamour d'un taol-kalon e 2003.\nGötz Otto eo an aktour a c'hoari perzh Günsche er film Der Untergang (2004).\nAdtapet diwar « https://br.wikipedia.org/w/index.php?title=Otto_Günsche&oldid=1464763 »


Diada, ur mor a esteladas ! | YA! Keleier e brezhoneg - kazetenn sizhuniek enlinenn\nKeleier » A-nevez » Diada, ur mor a esteladas !\nDiada, ur mor a esteladas !\n22 / 09 / 2017 | A-nevez, Keleier Etrebroadel | Commentaires fermés sur Diada, ur mor a esteladas !\nDaet eo a-benn an dizalc’hourion eus o zaol e Katalonia. Ur milion a dud o deus dibunet e straedoù Barcelona evit an 11 a viz Gwengolo, deiz an “Diada Nacional de Catalunya”, da lavaret eo ar gouel broadel katalan. A-benn sizhun e vo ar referendom àr an dizalc’hiezh ha biskoazh n’eo ket bet ken stegn an traoù etre Madrid ha Barcelona. Ha biskoazh ken diasur an amzer da zont…\nBep bloaz e vez lidet an “Diada Nacional de Catalunya” gant Katalaniz. Da lavaret eo gouel broadel ar vro.\nAr bloaz-mañ, avat, e oa disheñvel an traoù : d’ar 1añ a viz Here (an “1-0”) e vo votet àr an dizalc’hidigezh ha stegnoc’h evit biskoazh emañ an traoù gant Madrid. A-nes ankounac’haat ar gwall-daolioù o deus merket don ar bobl gatalanat anat.\nPadal, hep sellout blaz na kont ebet eus kement-mañ eo aet an dud o vanifestiñ d’an 11 a viz Gwengolo.\n450 000 den a oa gortozet. A-benn fin ar gont e oant… ur milion d’an nebeutañ, da lavaret eo kalz muioc’h evit ar pezh a oa bet raktreset.\nEn dibunadeg, ur mor a “esteladas”, ar banniel dizalc’hour katalanat, a veze gwelet. Ken e voe graet ouzh an devezh “Diada del Sí” gant ar c’hazetennoù katalanat hag an emsavourion.\nA-raok kregiñ ganti e chomas didrouz ar vanifestourion e-pad ur vunutenn e koun ar 16 den lazhet gant an djihadisted da geñver gwalldaolioù Barcelona ha Cambrils, miz ‘zo. Da c’houde e voe kanet ur pikol ‘Els Segadors”, kan broadel Bro-Gatalonia, gant an engroez.\nE gwirionez e ra Bro-Spagn he seizh gwellañ evit bout “gwelet mat hag istimet” gant Katalaniz : ar boestoù votiñ evit ar referendom a zo dalc’het e kuzh en ur c’hoñsuldi estrañjour, ur furchadeg a zo bet graet en ur gazetenn hag un ti-embann dizalc’hour, Madrid a c’hourdrouz ar gargidi hag an dilennidi a gemero perzh er referendom eus a boanioù an ifern ha kement zo tout.\nMet ne vern, al Lun-mañ e oant ur milion oc’h ober ur pikol X dre straedoù Barcelona. “X” evel ar groaz a venn an dizalc’hourion lakaat e kombod ar “Sí / Òc” (lakaet zo bet an “Òc” okitan àr ar paperoù votiñ ivez).\nUr gemennadenn chichant ha politik-tre zo bet kaset àr Twitter gant Mariano Rajoy (penn ar gouarnamant PP) : “evit un diada a frankiz, kenvevañ ha doujañs evit an holl Gatalaniz. Devezh mat” a skrivas-eñ.\nEvel-just, en deus ouzhpennet Mariano Rajoy “Ne vo ket eus ar referendom e mod ebet” ha Carles Puigdemont, e penn ar gouarnamant katalanat dizalc’hour a zislavar àr gement-se o venegiñ o deus kroget Katalaniz divroet da votiñ. “Pep tra zo prest evit ar referendom” en deus adlavaret Puigdemont.\nEn dibunadeg e oa ivez Euskariz daet da reiñ an dorn da Gatalaniz.\nOkitaniz a oa ivez, o c’houlenn ur stad “divvroadel”, da lavaret eo ur stad ma vefe anavezet par-ouzh-par Katalonia (ar su) hag ar Val d’Aran (10 000 annezad !)\nMa ya an tu-gounid gant ar Sí e vo embannet ar “Republik dizalc’h a Gatalonia” gant Carles Puigdemont a-benn an 48 eur da heul.\nMet petra vo graet gant Madrid da c’houde ? Lakaat ur milion pe daou vilion a dud er bidouf ? Setu un enkadenn veur o tont evit Europa, ken sur ha tra…


Pajenn:Morvan - Buez ar Zent, 1894.djvu/639 - Wikimammenn\nPajenn:Morvan - Buez ar Zent, 1894.djvu/639\n15 a Vengolo\nsant achard, abad\nar pemzekved devez a viz guengolo\nAr zant-ma a ioa ganet e Poatie a dud a lignez huel, hag a oue lakeat er skol gant eur manac’h a ioa brudet dre he vertuz hag he vouiziegez. Chom a reaz eno betek ann oad a c’houezek vloaz, ha goudeze he dad her c’hasaz da balez ar roue ; rak he dad en doa c’hoant da ober eunn offiser anezhan. He vamm, er c’hountrol, e devoa sonj ez aje da velek ; rak her goestlet e doa da Zoue abalamour m’oa bet dare d’ezhi mervel p’edo oc’h he lakaat er bed. Hogen, he vamm eo a c’hounezaz.\nD’ann oad a drivac’h vloaz, Achard a ziskleriaz d’he dad n’e ket rouaned ann douar, mes Roue ann env, eo a felle d’ezhan da zervicha. O klevet ar c’homzou-ma, he dad ne glaskaz ket zoken enebi outhan hag hen lezaz da ober he volontez. Achard en em dennaz raktal e kouent Jouin, el leac’h ma tremenaz pemp bloaz ha tregont.\nEpad ann amzer-ze e teuaz da veza habil var ar skianchou sakr, hag ez ea bemdez larkoc’h-larka var hent ar zantelez. Doue a roaz d’ezhan ann donezoun a viraklou, ha kement den klanv a veze digaset d’he gaout a veze pareet ganthan.\nEtre daou, sant Philiber, abad Jumiej, a erruaz er Poatou, hag ar brud anezhan a redaz buhan betek ar penn pella euz ar vro. Kerkent, Achard a guiteaz Jouin evit mont da veva e koumpagnunez ar zant-se, enn esper deski ganthan eunn dra bennag a nevez divar-benn ar guella feson d’en em zantifia. Mes a veac’h en devoue sant Philiber guelet Achard ma remerkaz ennhan eur mirit dreist-ordinal ha m’hen lakeaz da abad e kouent Kense. Divezatoc’h zoken e c’houlennaz kounje digant eskop Poatie d’her c’harga da c’houarn abati Jumiej enn he blas, evit chom he-unan er Poatou.\nHogen, enn abati Jumiej ez oa nao c’hant manac’h, ha\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/639&oldid=137868 »


Festival Teatr Brezhonek - Strollad La Obra\nAgenda de C'Hoariva\nPorte-parole: Kevredad C'Hoariva\nPublié le 11/10/18 13:37 -- mis à jour le 11/10/18 13:37\nFestival Teatr Brezhonek 18/10 -> 18/11/2018\n10 vloaz ! Ar Festival, krouet e 2008, a zalc'h da vont diwar e lañs evit lakaat war wel ar c'hrouidigezhioù gant ar c'hoariva brezhonek. Ur Festival liesliv eo, ma kavo pep hini kaout e c'hoant emichañs : pezhioù-c'hoari, lod anezho radiofonel, stajoù, dizoloadennoù hag eskemmoù…\nTremen a raio ar Festival dre 17 kêr evit 25 darvoud hag 8 pezh-c'hoari disheñvel kinniget.\nEmgav kentañ evit an digoradur d'an 18/10/2018 da 6e noz e Sal an Arvorig e Lesneven gant Strollad La Obra hag ar pezh-c'hoari "Kakaw" (5€/3€) hag ur banne digor-kalon profet goude an abadenn.\nEvit muioc'h a ditouroù : choarivabrezhonek [at] gmail.com / 06 38 78 35 15 / (voir le site)\n45937-choariva_2018web3.pdf Programm Festival Teatr Brezhonek. Source :\ntags : C\_\_\_'hoariva, théâtre, brezhoneg\nE miz Mae 2005 e oa bet savet ar gengevredigezh C’Hoariva a-benn reiñ lañs d’ar c’hoariva brezhonek. Bodet e vez enni strolladoù c’hoariva ha kentelioù c’hoariva er skolioù, skolajoù pe liseoù.\nVoir le mur de C\_'Hoariva


Blue Gender (japaneg: ブルージェンダー Hepburn: Burū Jendā) zo un dresadenn-vev japanat 26 lodenn enni, krouet ha kenproduet gant Ryōsuke Takahashi (Armored Trooper Votoms]] ha Gasaraki fame). Skignet eo bet etre 1999 ha 2000 e Japan. Blue Gender zo bet savet gant ar studio japanat AIC hag embannet e Stadoù-Unanet Amerika gant Funimation. Ur seinen eo, gant lodennoù feuls, noazh, ha reizhel.\nUr film dezrevell zo bet embannet, (Blue Gender: The Warrior) war DVD gant ur fin disheñvel. Ar stirad zo bet embannet war Sci Fi Channel Evit ar Rouantelezh-Unanet e 2002-2003. Istor Blue Gender a c'hoarvez e 2030, an Douar zo bet aloubet gant Blue, arallvediz neuziet evel amprevaned. Ar re-se o deus kelligoù B evel lod eus annezidi ar blanedenn, evel an haroz Yuji Kaido. Ar Blue a dremen o amzer o lazhañ tud evit o debriñ. An dreistbeverien zo aet da guzhat war Second Earth, un arsav egorel. Kreizet eo an heuliad war an darempredoù etre Yuji ha Marlene o deus kejet war Second Earth hag e-pad an oberiadurioù brezel enep ar Blue.\nBlue Gender war IMDb\nAdtapet diwar « https://br.wikipedia.org/w/index.php?title=Blue_Gender&oldid=1858785 »\nKemmoù diwezhañ degaset d'ar bajenn-mañ d'an 18 Kzu 2019, da 11:48.


An Arvest e brezhoneg - BreizhVOD\nGant Corinne Ar Mero, Goulwena An Henaff, Gwion Morrys, Jil Penneg, Klet Beyer, Kristof Ar Menn, Mai Lincoln, Manu Mehu, Marion Gwenn, Nolwenn Korbell, Riwal Kermarreg, Sten Charbonneau, Tangi Daniel, Tangi Merien, Tony Foricheur, Yann-Edern Jourdan, Yann-Herle Gourves\nEvit abegoù gwirioù skignañ n'eus ket tu ken feurmiñ ar film.\nE Glasgow, Robbie, deuet da vezañ tad, ne c'hell ket en em zistagañ diouzh e vuhez feller.Ober a ra anaoudegezh gant Rino, Albert ha Mo, ur plac'h yaouank. Evelto e tremen ku-ha-ka hep bezañ toullbac'het, met paket eo gant labourioù evit ar gevredigezh. Harry, an desaver a ra war o zro, a zeu da vezañ o mentor nevez, o reiñ dezho, dre guzh, da anaout ar whisky. Gwelet e vezont e strilherezhioù hag o tañva ar wiski gant tud cheuc'h. Diskuliañ a ra Robbie e zonezon da vlazañ ar wiski, gouest eo da anavezout ar whiskioù dibaotañ, kerañ. Asambles gant e dri c'homper, daoust hag-eñ e raio Robbie e vad eus an donezon-se evit kignat an dud - ur bazenn ouzhpenn en e vuhez fellerha feuls? Pe daoust hag e savo un dazont nevez, leun a bromesaoù ? An aelez 'ken a oar...


Kilimanjaro - Wikipedia\n(Adkaset eus Kilimandjaro)\nMenez Kilimanjaro (pe Kilimandjaro) eo menez uhelañ Afrika, gant 5 892 metr uhelder. Emañ en hanternoz Tanzania, nepell diouzh harzoù Kenya. Tri menez-tan a ya d'ober Kilimanjaro, Kibo (5 892 metr), Mawensi (5 149 metr) ha Shira (3 962 metr uhelder).\nUhuru eo ar pikern uhelañ, war menez-tan Kibo. Ar re gentañ da bignat gant ar menez uhel-se ha da dizhout al lein e voe Yohanas Kinyala Lauwo, Hans Meyer ha Ludwig Purtscheller, d'ar 6 a viz Here 1889.\nGallout a reer krapañ war menez Uhuru hep bezañ ur c'hrimper arroutet hag e-leizh a douristed a vez bep bloaz o vont betek al lein, o kerzhet etre c'hwec'h ha dek devezh en holl, sevel ha diskenn. Nemet e rank an hanter anezho dont war o c'hiz dre ma vezont klañv abalamour d'an uhelder. Ur park naturel, Park broadel Kilimanjaro, a oa bet savet e 1973, da wareziñ al loened a vev en tolead. Lakaet e oa bet war roll ar Glad bedel gant UNESCO e 1987.\nEno e voe skrivet gant Ernest Hemingway e zanevell anvet The Snows of Kilimanjaro (1936) ("Erc'hegi Kilimanjaro") kent dont da vezañ ur film — The Snows of Kilimanjaro an titl anezhañ — sevenet e 1952 gant ar filmaozer stadunanat Henry King.\nAdtapet diwar « https://br.wikipedia.org/w/index.php?title=Kilimanjaro&oldid=1663922 »\nKemmoù diwezhañ degaset d'ar bajenn-mañ d'an 22 Gwe 2015, da 12:20.


Guo Moruo - Wikipedia\nGuo Moruo (Sinaeg: 郭沫若; Pinyin: Guō Mòruò; Wade-Giles: Kuo Mo-jo; diouzh e anv a-enor: 鼎堂 Dǐng Táng) (bet ganet d'ar 16 a viz Du 1892 - aet da anaon d'an 12 a viz Mezheven 1978) a oa anezhañ ur skrivagner, barzh, istorour, hendraour hag ofisel ar gouarnamant eus Sichuan e Sina.\nUr wezh achu gantañ e studioù hervez ar sistem hengounel sinaek e kuitaas Sina e 1914 ha gant e wreg bet dimezet ganti diwar un eured rakaozet e loc'has betek Japan evit studial medisinerezh e Skol-Veur Impalaerel Kyushu. Eno en em gavas gant ur japanadez ha sevel a reas ar garantez kentreze, ken ma teuas da vezañ e eil-gwreg damofisiel.\nD'ar mare-se e pledas gant studioù war ar yezhoù hag al lennegezh a estrenvro, dreist-holl oberennoù Spinoza, Goethe, Walt Whitman ha Tagore.\nOuzhpenn meur a droidigezh e embannas e dastumadenn barzhonegoù kentañ An Doueezed (女神) (1921) ha kemer a reas perzh e krouidigezh Kevredigezh ar C'hrouiñ e Shanghai, ganti da bal reiñ lusk d'al lennegezh vodern ha skrivet er yezh voutin kentoc'h evit er yezh klasel.\nEmezelañ a reas ouzh Strollad Komunour Sina e 1927 ha goude c'hwitadenn Emsavadeg Nanchang ma kemeras perzh enni e rankas tec'hel kuit o klask harlu e Japan. Menel a reas du-hont e-pad 10 bloaz o studial istor kozh Sina. Distreiñ a reas da Sina e 1937 evit stourm a-enep da aloubadeg ar vro gant Japaniz.\nOuzhpenn ar c'hargoù uhel en doa bet e gouarnamant Republik Poblel Sina e oa bet anezhañ ur skrivagner hag ur barzh bet embannet gantañ meur a oberennoù koulz lennegel (troidigezhioù, pezhioù-c'hoari, barzhoniezh...) ha skiantel (istor, hendraouriezh, prederouriezh...).\nKentañ Prezidant Akadenmiezh Skiantoù Sokial Sina Chinese Academy of Social Sciences]] e oa bet ha menel a reas er c'harg-se adal kroudigiezh an Akademiezh e 1949 betek deiz e varv e 1978.\nE 1966 e oa bet e-touez ar re gentañ da vezañ tamallet dindan ren an Dispac'h Proleter Sevenedurel Meur pa anzavas ne oa ket betkomprenet mat gantañ deskadurezh Mao Zedong ha sevel a reas a-du gant ma vefe devet e oberennoù. Ne oa ket bet skarzhet diouzh e holl bostoù ofisiel avat, hag er bloavezhioù 1970 e oa bet restaolet dezhañ meur a c'halloud bet kollet gantañ d'ar mare-se.\nRoet e oa bet dezhañ Priz Lenin ar Peoc'h e 1951.\nAdtapet diwar « https://br.wikipedia.org/w/index.php?title=Guo_Moruo&oldid=1476288 »\nDernière modification le 4 Ebr 2013, à 20:39


beajiñ | Soubenn ar geek\nDielloù evit beajiñ\nInfinity 8 – 1 : Romance et macchabées\nPosted in Levrioù bannoù-treset with tags beajiñ, enklask, fent, skiant-faltazi on Even 4, 2017 by geekezig\nUr rummad levrioù bannoù-treset savet gant Lewis Trondheim eo Infinity 8. Ur steuñv a zo d’ar rummad a-bezh ha pep levrenn a zo savet gant tud disheñvel. Zep ha Dominique Bertail evit Romances et macchabées, al levrenn gentañ.\nLañset eo an traoù : war vourzh an Infinity 8, ar c’habiten a c’hall distreiñ en amzer 8 gwech 8 eur. Ret e vo da 8 implijad eus al lestr enklask war ar pezh a vir anezho da genderc’hel sioul gant o beaj.\nMennozh diazez ar stirad a blij kalz din met n’on ket bet entanet gant an istor-mañ, siwazh. Re bounner ar fent evidon ‘m eus aon. Dudius ‘oa memestra met spi ‘m eus e kavin muioc’h a blijadur en istorioù all. Istor gant Lewis Trondheim ha Zep, tresadennoù gant Dominique Bertail. Embannet gant Rue de Sèvres d’ar 25 a viz Genver 2017.\nPosted in Filmoù with tags beajiñ, bed ordinal, labour, psikologiezh, Stadoù-Unanet on C'hwevrer 5, 2017 by geekezig\nPosted in Levrioù with tags beajiñ, faltazi, muntr, Stadoù-Unanet on Kerzu 5, 2016 by geekezig\nPosted in Levrioù bannoù-treset with tags beajiñ, bed ordinal, Korea, sonerezh, XXIvet kantved on Du 17, 2016 by geekezig\nKlevet am boa Christelle Pécout o komz diwar-benn he levr bannoù-treset e abadenn 101 pur 100. Displeget he doa he c’hoant da gomz diwar-benn an hallyu, ar wagenn sevenadurel korean. K-Shock a ginnig ur sell war bed ar strolladoù k-pop neuze. Alice, gallez o chom e Korea ar Su a zo dipitet gant he diviz mont da vevañ du-hont. Dre zegouezh e krog da labourat en ul leti. Mab ar berc’hennez a zo eñ rapour ha kinniget e vez dezhañ kemer perzh en ur genstrivadeg skinwel evit mont en ur strollad sonerezh nevez. Tro vo da welet un tamm bed start ar sonerezh e Korea ar Su (an arzourien a embreg abred spontus, hep bezañ sur da labourat un deiz zoken ha n’o deus kazi gopr ebet peogwir e vezont lojet, bouetaet ha roet kentelioù a bep seurt dezho). Dizoloet ‘m eus ur bed n’anavezen ket mat. Un tamm digempouez eo al levr avat, da vareoù zo e oa start din kompren pep tra er metou-se. Tapet on bet gant an tu “kenstrivadeg” avat ha laouen e vin o c’houzout petra c’hoarvez gant an tudennoù memestra! Plijet e vefen bet ivez gant livioù el levr pe gant kazennoù leunoc’h a-wechoù… Beg figus e vefen? 🙂 Istor ha tresadennoù gant Christelle Pécout. Embannet gant Glénat, d’an 9 a viz Meurzh 2016.


en em soñjal - Wikeriadur\nPlac'hig oc'h en em soñjal.\nDiwar ar rannig-emober en em hag ar verb soñjal.\nen em soñjal /Distagadur ?/ verb raganv\nKoulskoude, pa 'n em zoñjan, e kav din e oant eet da chom du ze, da gostez Pleuveur. — (Jules Gros, Le trésor du breton parlé Deuxième Partie, 1970, p. 482.)\nOber stamm a raen : an dra-se a sikour ac'hanon da soñjal, d'en em soñjal, ar sonerezh a vir ouzhin. — (Pêr Denez, Glas evel daoulagad c'hlas na oant ket ma re, Al Liamm, 1979, p. 32.)\ngalleg : penser (fr) , réfléchir (fr)\nAdtapet diwar « https://br.wiktionary.org/w/index.php?title=en_em_soñjal&oldid=312312 »\nKemmoù diwezhañ degaset d'ar bajenn-mañ d'an 7 Meu 2021, da 09:29.


Kenwerzh - Wikipedia\nAr c'henwerzh a zo an eskemm madoù pe servijoù a c'hell bezañ etre daou geveler kempouezet gant ur sammad arc'hant. Eus un tu e kaver ur gwerzher a bourvez ar mad pe ar servij hag eus un tu all ar prener a resev an traou hag a bae ur priz gant moneiz.\nAr c'henwerzh e keñver ar GwirAozañ\nHervez ar Gwir, ne c'hell beañ un obererezh kenwerzh ma n'eo ket unan eus ar gevelerien ur c'henwerzher, dezhañ ar boas (hag ar gwir peurvuiañ) seveniñ un obererezh prenañ hag adwerzhañ. Pa vez gwerzhet traou etre tud prevez, n'eus ket kaoz eus ar c'henwerzh.\nOrin ha roll ar c'henwerzhAozañ\nUn obererezh denel a-gozh eo ar c'henwerzh hag ar gavadenn a c'hell bezañ liammet gant hini ar skritur. Marteze eo bet kroget gant mirout soñj ar jedadennoù dre merkañ anezho war bizhier-koad pe draou all, met suroc'h, kavet eo bet ar skritur koshañ war an tablezennoù pri a weler e Mirdi Bagdad ha dispaket eo ur gonterezh evit ar c'henwerzh savet e mare ar Sumeridi, 5000 bloaz kent Jezuz-Krist.\nChomet eo an obererezh pennañ an armerzh, met kemplesoc'h-kempleshañ ha liesaetoc'h-liaesaetañ eo deuet da vezañ ken eo bet welet ur c'hresk divent e dasparzhañ ar marc'hadourezh hag bedeladur an eskemmoù er XXvet kantved.\nAr C'henwerzh tric'horniekAozañ\nPennad spisoc'h: Ar C'henwerzh tric'horniek\nAr C'henwerzh tric'horniek (XVvet kantved betek an XIXvet kantved) a zo bet mammenn d'ar bedeladur a-hiziv.\nAdtapet diwar « https://br.wikipedia.org/w/index.php?title=Kenwerzh&oldid=1815827 »\nKemm diwezhañ d'an 16 Kzu 2018 da 20:18\nKemmoù diwezhañ degaset d'ar bajenn-mañ d'an 16 Kzu 2018, da 20:18.


Journal de Renaud Camus, mercredi 30 décembre 2020\ncréée le jeudi 31 décembre 2020, 10 h 25Plieux, mercredi 30 décembre 2020, une heure moins le quart du matin. Un lecteur qui sans doute a sous les yeux la version “en ligne” du Dictionnaire m’écrivait ~~~~~~-~~~~~ ~~~’~~~ ~~~~~~~~ ~~~~~ ~~~~ ~~’~~~~~~~~ ~~~~~ ~~~ ~~~~~ ~~’~~~~~ ~~~~~~~~ ~~~~~ ~~~~ ~~~~~~ jours. Il était ~~~~~ ~~~~~ ~~ ~~~~~ ~~~~~~~~~ ~~~ ~~~~~~~~~~. ~~~~~~ ~~~~ ~~~ ~~~ ~~~~~~ ~~’~~ ~~~~~~ ~~~~ ~~~~~~~, ~~~ ~~~~ ~~’~~~~~~~ ~~~~~~~ ~~~~~~~ ~~~~~ ~~~~~~~~~~~~~ ~~ ~~~~~~~ (~~~ ~~~~~~ de bâcler une ~~~~~~~ “~~~~~~, ~~~~~~~” (“~~~’~~~~-~~~ ~~~~ ~~’~~~~ ~~’~~~~~, ~~~~ ~~~~~~~ ?”)), ~~~~ ~~~~~~~~ ~~ ~~~~~~~ ~~~ ~~~~~~~~~ ~~~~~ ~~~~~~~~, ~~~ ~~~~ ~~~~~~~ ~~ ~~~~~~~~ ~~~~~~~~~~~~~. ~~~~, ~~~ ~~~~ ~~~ effet parfaitement évident ~~~’~~~ ~~~~~~ ~~~~~~~ ~~~~~ ~~~~ ~~~~~~~~~~~. ~~~~~~~~~ ~~’~~~ ~~~~~~~ ~~~~~~, ~~~ ~~~ ~~~~~~~~~ ~~~~~~’~~ ~~~~~~ ~~~~~~~~~, ~~~~~~~~ ~~~~~ ~~~~~~~~~ ~~~ ~~’~~~~~~, ~~~~~ ~~~~~~~ ~~~ ~~~~~~ ~~ ~~~ travail-là. L’ancien usage ~~’~~ ~~~~~~~~~ ~~~~~ ~~~~~~ ~~~~~, ~~~~ ~~~ ~~~~~~ ~~~~ ~~ ~~~~ ~~~~~~~~~~ ~~~~~~~~~~~ ~~~~~ ~~~~ ~~~~~~~~ ~~’~~~~~~~~, ~~~~ ~~~ ~~~~~~~~~~~~ ~~~~ ~~~ ~~~~~~~ ~~~ ~~~ ~~~~~~~~~ ; ~~~~~~~ que le samedi ~~~ ~~~ ~~~~~~~~~ ~~~~~ ~~~ ~~~~~~~~~~ ~~~~ ~~~~~~ ~~~ ~~~~~ ~~~ ~~~~~ ~~~~~~~~~~~~ ~~~~ ~~~~~~~ ~~~~~~~~~ ~~~~~~~~~~~~ ~~~~~ ~~~ ~~~~~~~~. ~~~~~ ~~~ ~~~~~ ~~~~~ fini ~~~~~~ ~~~~~~~~~ que ce ne ~~~ ~~~~~ ~~~~~~~ ~~~~~~ ~~ ~~~~~~~. ~~~~~ ~~~~~ ~~~~ : ~~~ ~~~~~~ ~~~’~~~ ~~~~~ ~~~~~~~~~ ~~~~~ ~~~ ~~~~~, ~~~ ~~~~~~~-~~~ ~~~’~~ ~~~~~~ ~~’~~~~~~, ~~~~~ ~~~~~ ~~~ ~~~~ ~~~~~ donne. On peut ~~~~~~~~~ ~~~~~~~~~ ~~~~~ ~~~~~~~ ~~~ vente.\nJérôme ~~~~~~~, ~~~~, ~~~ ~~~~~~~~~ ~~~~~ ~~~ ~~~~~~~~~ ~~~~~~ ~~~ ~~~~~~~~~ ~~ ~~~ ~~~~~~~~~~. ~~~~~ ~~~~-~~~ ~~~~ ~~~ ~~~~~ ~~~ ~~~ ~~~~~~~~~~ ? Vallet considère que ~~’~~~ ~~~~~ ~~~~~ ~~~ ~~~~ ~~’~~~~~~ ~~~, ~~~’~~~ ~~~~~~~ ~~~~~~~~~ ~~~ ~~’~~~~~~~~~ ~~~~~ ~~~~~~. ~~~ ~~~~~~~~ ~~~~~~~~~~ ~~~~ ~~~ ~~’~~~~ ~~~~~. ~~~~~~~~~ ~~~~~ ~~~ ~~~~~ ~~~~ ~~~ CNRE ne sert ~~ ~~~~~. ~~~~ ~~’~~~~ ~~~~~~~~~~~~~ ~~~~ ~~~~~. ~~~~~ ~~~ ~~’~~~~~~ ~~~~~~ ~~’~~~~~~ ~~~~~, ~~~~ ? ~~~ ~~’~~~~~~ ~~~ ~~~~~~ ~~’~~~~~~ ~~~~~~~ ? ~~~ ~~~~~ ~~’~~~ ~~~ ~~~~~ ~~~~ ~~~~~ que la “politique” ~~~ ~~~~~ ~~~~~~~ ~~~ ~~~~~~~ ~~~~~~~~~~ ~~~ ~~~~~~ : ~~~ ~~~ ~~~~~ ~~~~~~~~~~~~ ~~~~ ~~~~~~~~, ~~~ ~~’~~~~ ~~~~ ~~~ ~~~~ ~~ ~~~~~~. ~~~~~~ ~~’~~~~~~ ~~~~~ ~~~ ~~~~~~~~ Du sens (auquel il ~~~ ~~~~~~~~~ ~~~ ~~~~~~~ ~~~ 1er ~~~~~~~~…), ~~~ ~~~ ~~’~~ ~~~~~~~~~ ~~~~~~~, ~~’~~~~~~, ~~~~~ ~~~ ~~~~~~~~, ~~~~ ~~~~~ ~~~ ~~~~ ~~’~~~~~~ ~~ ~~~~~ (~~~~ ~~~~~~ ~~~~~~~~~, ~~~~~~~~~…).\nvoir l’entrée du mercredi 30 décembre 2020 et ses 5 images dans Le Jour ni l’Heure


Kroaz ar Su - Wikipedia\nKroaz ar Su (Crux, berraet e Cru) zo ur steredeg eus an hanterzouar su. An hini vihanañ eus an holl steredegoù eo.\nTalvoudus eo Kroaz ar Su evit kavout penn-ahel su an oabl. En hanterzouar su, pa n'eus ket ur steredenn heñvel ouzh Sterenn an hanterzouar norzh (α Ursae Minoris) eo σ Oktant an hini dostañ d'ar penn-ahel, met n'eo ket skedus a-walc'h evit bezañ talvoudus) ha neuze e vez implijet div steredenn eus Kroaz ar Su evit kavout anezhañ : pa heulier al linenn etre Akruks (α) ha Gakruks (γ) war-hed 4,5 gwezh al lec'hed zo etre an div steredenn (da lâret eo ~25° e Su Akrux) e kaver ur poent tost da Su an oabl.\nGallout a reer ivez tresañ ul linenn etre α Centauri hag α Cir. El lec'h ma kroaz an eeunenn-se an hini deskrivet kent emañ Su an oabl.\nAbalamour ma tro ahel an douar e veze gwelet Kroaz ar Su diouzh ar Mor Kreizdouar da vare an Henamzer. Koulskoude e selle ar steredourien c'hresian ouzh ar stered-se evel ouzh ul lodenn eus Steredeg an den-marc'h. Lakaet e vez krouidigezh Kroaz ar Su, evel ur steredeg disheñvel, war gont Augustin Royer e 1679. Anavezet eo dindan ar stumm se abaoe pell a-raok koulskoude.\nOabl an hanterzouar Su\nKroaz ar Su - dre enebadur ouzh « Kroaz an Norzh », da lâret eo steredeg an Alarc'h - zo bremañ unan eus ar steredegoù ar muiañ anavezet eus an hanterzouar su hag e weler he femp steredenn skedusañ war bannieloù Aostralia, Brazil, Papoua Ginea-Nevez, inizi Samoa ha meur a hini all c'hoazh. Mankout a ra hepken ar steredenn ε war banniel Zeland-Nevez ha Tokelau.\nInizi Cocos (Keeling)\nAdtapet diwar « https://br.wikipedia.org/w/index.php?title=Kroaz_ar_Su&oldid=1767826 »\nDernière modification le 3 Gwe 2017, à 19:51\nKemmoù diwezhañ degaset d'ar bajenn-mañ d'an 3 Gwe 2017, da 19:51.


Turdetani - Wikipedia\nAn Durdetaned, pe Turdetani e latin, a oa ur bobl rakroman eus Hispania Baetica hag a oa o chom e Turdetania, er reter d'ar stêr Guadiana, e saonenn ar Guadalquivir adalek an Algarve en Portugal betek ar Sierra Morena, e bro sevenadur kozh an Tartessos.\nBro an Durdetaned\nEn hanternoz dezho edo an Turduli, er c'hornôg ar bobl Conios, hag er reter ar Bastetanos. Bras e oa levezon ar C'hresianed warno. Se zo kaoz e roas an Durdetaned o skoazell dezho en emgann Alalia, er VIvet kantved kent JK, a-enep Kartada. Diwar-se e klaskas Kartada diskar o monarkiezh.\nHervez Herodotos e vevent dindan ar roue Argantonios a zegemeras trevadennerien fenikian er Vvet kantved kent JK. Lezennoù skrivet o devoa, hag implij a raent Keltibered evel soudarded d'ober brezel ouzh Roma. Hervez Strabo e oant ar bobl sevenetañ en ledenez Iberia, diouzh ar patrom roman ha gresian eta.\nGoude an Eil brezel punek en em savas an Durdetaned a-enep o gouarnour roman en 197. E 195 e voe anvet Cato an Henañ da gonsul, ha Hispania a voe roet dezhañ.\nO c'hêrioù pennañAozañ\nAcinipo/Ronda la Vieja\nAsta/Mesas de Asta\nBalleia/Ribera del Fresno\nBora/Las Casillas de Martos\nCallentum/Cazalla de la Sierra\nIlipa/Alcalá del Río\nItucci/Escacena del Campo\nBrezelour eus Osuna.\n↑ Atlas ar bed keltiek, M. Bodlore-Penlaez, E. Chartier-Le Floc'h, D. Kervella, Coop Breizh, 2014, p. 33\nAdtapet diwar « https://br.wikipedia.org/w/index.php?title=Turdetani&oldid=1852060 »\nDernière modification le 17 Her 2019, à 04:09\nKemmoù diwezhañ degaset d'ar bajenn-mañ d'an 17 Her 2019, da 04:09.